KOMISSION ASETUS (ETY) N:o 886/91,
annettu 10 päivänä huhtikuuta 1991,
sokerialan kiintiöjärjestelmän soveltamista koskevista yksityiskohtaisista säännöistä annetun asetuksen (ETY) N:o 1443/82 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon sokerialan yhteisestä markkinajärjestelystä 30 päivänä kesäkuuta 1981 annetun neuvoston asetuksen (ETY) N:o 1785/81(1), sellaisena kuin se on viimeksi muutettuna asetuksella (ETY) N:o 464/91(2), ja erityisesti sen 28 artiklan 8 kohdan ja 39 artiklan toisen alakohdan,
sekä katsoo, että
isoglukoosintuotantoyritysten, jotka eivät sokerintuotantoyrityksistä poiketen ole riippuvaisia juurikkaan- tai sokeriruo'ontuotannosta, ei sallita turvautua menettelyyn, jossa markkinointivuoden tuotanto siirretään seuraavaan markkinointivuoteen,
voidakseen nopeasti ja keskeytyksettä vastata markkinointivuoden alussa ja sen lopussa enimmäismääränsä saavuttavaan kysyntään isoglukoosintuotanto on koko myyntivuoden ajan jatkuvaa; tuotettu isoglukoosi on kuitenkin vaikeasti varastoitavissa määrinä, jotka olisivat riittävän suuria vastatakseen näihin kysynnän huippuihin, sillä liian pitkä varastointi vaarantaa tuotteen välttämättömän steriliteetin; isoglukoosintuotantoyritysten täytyy siten keskeyttää tuotantonsa myyntivuoden lopussa välttyäkseen valmistamasta C-isoglukoosia, jota ei saada myydyksi yhteisön sisämarkkinoilla,
tämä isoglukoosintuotantoyrityksille haitallinen tilanne edellyttää siten mukautuksia isoglukoosintuotannon kuukausittaiseksi toteamiseksi komission asetuksessa (ETY) N:o 1443/82(3), sellaisena kuin se on viimeksi muutettuna asetuksella (ETY) N:o 1964/88(4), annettuihin säännöksiin siten, että saataisiin aikaan tietty joustavuus, joka kuitenkin olisi siten rajoitettu, että vältettäisiin peitettyjen siirtojärjestelmien ja täten kyseisten yritysten tuotantokiintiöiden epäsuora lisääntyminen, ja
tässä asetuksessa säädetyt toimenpiteet ovat sokerin hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Lisätään asetuksen (ETY) N:o 1443/82 3 artiklaan 2 a kohta seuraavasti:
"2 a. Poiketen siitä, mitä 2 kohdan ensimmäisessä ja toisessa alakohdassa määrätään, jäsenvaltioiden toimivaltaiset viranomaiset voivat yrityksen asianmukaisesti perustellusta kirjallisesta ennakkohakemuksesta vahvistaa:
a) joko toukokuun ja kesäkuun tuotannon kasaantuvasti kyseiselle markkinointivuodelle;
b) tai markkinointivuoden kesäkuun tuotannon ja sitä seuraavan markkinointivuoden heinäkuun tuotannon kasaantuvasti viimeksi mainitulle. Tuotannon yhdistämishakemuksessa on ilmoitettava vähintään heinäkuun tuotantoon yhdistettävän kesäkuun tuotannon määrä. Tämä heinäkuun tuotantoon yhdistettävän kesäkuun tuotannon määrä ei saa olla suurempi kuin seitsemän prosenttia kyseisen yrityksen A- ja B-kiintiöiden yhteismäärästä sinä markkinointivuonna, jona yhdistämishakemus tehdään. Näin yhdistettyä määrää pidetään kyseisen yrityksen ensimmäisenä kiintiötuotantona.
Jäsenvaltion on tarkastettava hakemuksen perusteet ja arvioitava se ottaen huomioon yrityksen tuotantotilanne ja markkinoiden kysyntä erityisesti kiintiöiden ja tuotantomaksujen osalta. Se saa käyttää vain yhtä ensimmäisessä alakohdassa tarkoitettua menettelyä kerrallaan ja yritystä kohti.
Jäsenvaltion suostumuksen saatuaan kyseisen isoglukoosintuotantoyrityksen on ennen seuraavaa 15 päivää heinäkuuta ensimmäisen alakohdan a alakohdassa tarkoitetussa tapauksessa ja ennen seuraavaa 15 päivää elokuuta b alakohdassa tarkoitetussa tapauksessa ilmoitettava jäsenvaltiolle kyseisten kahden kuukauden aikana tosiasiallisesti tuotetut määrät kuiva-aineena ilmaistuna, ottaen huomioon ensimmäisen alakohdan b alakohdassa tarkoitettu yhdistettävä määrä.
Näiden ilmoitusten perusteella jäsenvaltion on vahvistettava kyseisen yrityksen kyseisten kahden kuukauden yhdistetty isoglukoosituotanto markkinointivuoden tuotannolle ensimmäisen alakohdan a tai b alakohdan mukaisesti ja ilmoitettava siitä erikseen komissiolle.
Ensimmäisen alakohdan b alakohdan säännöksiä ei sovelleta asetuksen (ETY) N:o 1785/81 23 artiklan 1 kohdassa tarkoitetun ajanjakson viimeiseen markkinointivuoteen."
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 10 päivänä huhtikuuta 1991.